Diari Oficial de la Generalitat Valenciana


Sumari del DOGV 10797, del 27-12-2024 (2024/13231)

DECRET 198/2024, de 23 de desembre, del Consell, pel qual s’aproven les bases reguladores i el procediment de concessió d’ajudes urgents per a empreses del sector editorial afectades pel temporal de vent i pluges iniciat el 29 d’octubre de 2024 a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/23/198/dof/vci/html**

### Dades del document

Número de DOGV
:   10769

Data del DOGV
:   27-12-2024

Secció del DOGV
:   I. DISPOSICIONS GENERALS

Número del document
:   2024/13626

CVE
:   QBNE-C-2745-59766

Data del document
:   23-12-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Decret

Anàlisi jurídica

 Descriptors 

:   * ajuda pública
    * editorial
    * suport econòmic
    * desastre natural
    * inundació
    * indústria del llibre

El passat 29 d’octubre de 2024 la Comunitat Valenciana es va veure afectada per un episodi de pluges torrencials, a conseqüència d’una depressió aïllada en nivells alts (d’ara en avant, DANA), excepcionalment destructiva, amb registres de precipitació acumulada superiors als 400 litres per metre quadrat en 24 hores en moltes localitats, forts vents i inundacions, que han afectat milers de ciutadans i ciutadanes i han suposat la pèrdua irreparable de nombroses vides humanes, vivendes i efectes, elements de transport, béns públics i privats, accés als servicis bàsics, destrucció d’infraestructures i empreses, amb la consegüent pèrdua de capacitat productiva de les indústries, comerços i servicis culturals situats en el territori afectat per este temporal, que ha compromés la seua capacitat productiva i ha generat una situació d’emergència econòmica. Per això, és necessari, una vegada posades en marxa les actuacions més peremptòries per a proveir les persones físiques més directament afectades pel temporal de les ajudes per a pal·liar la pèrdua de béns de primera necessitat, abordar amb la màxima urgència totes aquelles actuacions necessàries per a coadjuvar a la reconstrucció, la recuperació i la reactivació de l’activitat econòmica en els municipis devastats per la DANA.

La indústria cultural presenta una idiosincràsia particular que la diferencia d’altres sectors econòmics. Per a dur a terme la seua activitat, requerix elements especialitzats indispensables, com ara equips tècnics, materials artístics, instruments o escenografies, la reposició dels quals pot no estar coberta per assegurances o ser exclosa d’altres ajudes dirigides als sectors industrials en general. Esta situació genera una bretxa de suport que estes ajudes busquen pal·liar en una primera fase, proporcionant les ferramentes bàsiques necessàries per a facilitar la recuperació i reactivació de les activitats culturals.

Així mateix, cal destacar que les indústries culturals no sols són essencials per a la vida cultural i creativa de la Comunitat Valenciana, sinó que també contribuïxen directament al teixit econòmic i productiu, generant ocupació, promovent la innovació i enfortint les xarxes locals de producció i distribució.

En particular, en l’àmbit del sector editorial, les tràgiques conseqüències de la DANA del passat 29 d’octubre han colpejat el sector editorial valencià greument i sobre manera danyant els estocs propis i els depositats en plataformes logístiques i de distribució de llibres. D’acord amb això, resulta oportú ajudar a la reactivació econòmica, comercial i industrial de les empreses editorials valencianes dedicades a la producció editorial que han sigut afectades per la DANA.

Concorren, en este cas, circumstàncies singulars i raons d’interés públic, social, econòmic i humanitari que dificulten la convocatòria pública d’ajudes i justifiquen el seu atorgament en règim de concessió directa, d’acord amb el que es preveu en l’article 22, apartat 2.c), de la Llei 38/2003, de 17 de novembre, general de subvencions, i en el 168.1.C, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions. D’acord amb l’esmentat apartat c) de l’article 168 de la Llei 1/2015, de 6 de febrer, el Consell aprovarà mitjançant decret, a proposta de la conselleria competent per raó de la matèria, i previ informe de la Conselleria amb competència en matèria d’hisenda, les bases reguladores, que no tindran la consideració de disposició de caràcter general.

D’acord amb el Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries i les seues atribucions, correspon a la Conselleria d’Educació, Cultura, Universitats i Ocupació les competències en matèria de cultura, per la qual cosa competix a este departament del Consell l’impuls i la reactivació de l’activitat econòmica i dels sectors culturals productius, incloent totes les empreses i professionals situats en la zona afectada per la DANA.

Per tot el que s’ha exposat, davant de la necessitat de reactivar les indústries culturals en el territori afectat i en atenció a la singularitat dels perjuís ocasionats, havent-se seguit els tràmits que s’arrepleguen en l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en virtut del que disposa l’article 28.c i 33.2 de la Llei 5/1983, de 30 de desembre, del Consell, a proposta del conseller d’Educació, Cultura, Universitats I Ocupació, i prèvia deliberació del Consell en la reunió de 23 de desembre de 2024,

DECRETE

*Article 1. Objecte i finalitat*

1. Este decret té per objecte aprovar les bases reguladores i establir el procediment per a la concessió directa d’ajudes urgents destinades a empreses del sector editorial afectades pel temporal de vent i pluges iniciat el 29 d’octubre de 2024 a la Comunitat Valenciana.

2. Les ajudes tenen com a finalitat donar suport a la reactivació econòmica del sector cultural mitjançant la reimpressió (impressió i enquadernació) de tots aquells llibres publicats en castellà i en valencià per empreses editorials comercials que tinguen com a activitat l’edició de llibres a la Comunitat Valenciana, sempre que els llibres esmentats reunisquen les característiques establides en la present convocatòria.

3. Els llibres objecte de subvenció, la pèrdua dels quals s’haja produït a conseqüència de la DANA que va afectar la província de València, hauran de reunir les característiques següents:

a) sigut editats en la seua primera edició amb anterioritat al dia 29 d’octubre de 2024.

b) La data de la reimpressió serà des del dia 29 d’octubre de 2024 i fins a 12 mesos següents a la resolució de concessió.

c) Haver sigut editades sense el suport financer, total o parcial, d’un o més autors o autores.

d) Ser editats per empreses editorials comercials l’activitat principal de les quals siga l’edició de llibres a la Comunitat Valenciana, que hagen sigut afectades per les conseqüències de les inundacions del 29 d’octubre de 2024.

e) S’exclouen explícitament aquelles empreses que es dediquen principalment a oferir servicis editorials als autors a canvi d’un preu, comunament conegudes com a editorials d’autoedició de llibres.

*Article 2. Raons d’interés públic que concorren en la seua concessió i impossibilitat de la seua convocatòria pública*

1. Estes subvencions es concedixen de manera directa, en aplicació del que es preveu en l’article 22.2.c de la Llei 38/2003, de 17 de novembre, general de subvencions, i l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per concórrer raons d’interés econòmic, social i humanitari, en virtut de les circumstàncies de les quals s’ha deixat constància en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana, així com en l’Acord del Consell de Ministres de 5 de novembre, pel qual es declara «Zona afectada greument per una emergència de protecció civil» el territori damnificat a conseqüència de la depressió aïllada en nivells alts (DANA) que ha afectat àmplies zones de la Península i Balears entre el 28 d’octubre i el 4 de novembre de 2024.

2. El caràcter singular d’estes subvencions deriva de la naturalesa excepcional del desastre natural que les ha motivades, i la seua concessió directa es justifica per l’interés públic a oferir una resposta urgent que contribuïsca a reactivar l’activitat econòmica del sector editorial afectat en el territori de la província de València. Amb base en el que s'establix en l'article 165.3 de la Llei 1/2015, de 6 de febrer, d'hisenda pública, sector públic instrumental i de subvencions, estes ajudes es concedixen per la concurrència d'una situació excepcional i imprevisible en la qual es troben les empreses sol·licitants. Per això, per a la seua concessió només serà necessària una declaració responsable del compliment dels requisits exigits per a sol·licitar la subvenció, amb independència del percentatge d'acompte. Tot això sense perjuí de les verificacions i controls que es puguen efectuar amb posterioritat al pagament.

3. En concret, les raons d’interés públic que justifiquen l’atorgament directe de les subvencions radiquen en la urgent necessitat de reactivar l’activitat econòmica i la recuperació de l’ocupació en les empreses afectades per la DANA, i amb això accelerar la tornada a la normalitat en les zones afectades.

*Article 3. Beneficiaris i requisits*

1. Podran obtindre la condició de beneficiàries les empreses del sector editorial, siguen persones físiques o jurídiques, sempre  que estiguen radicades en els municipis afectats o tenen instal·lacions afectades per la DANA en l'esmentats municipis i danys en estes instal·lacions que complisquen les condicions següents:

a) Tindre com a activitat, en exclusivitat o no, l’edició de llibres a la Comunitat Valenciana i en les quals concórreguen les circumstàncies previstes en estes bases reguladores i que fonamenten la concessió de la subvenció.

b) Complir estrictament l’article 2 de la Llei 10/2007, de 22 de juny, de la lectura, del llibre i de les biblioteques, que definix, en l’apartat c), l’editor com la persona natural o jurídica que, per compte propi, tria o concep obres literàries, científiques i, en general, de qualsevol temàtica i realitza o encarrega els processos industrials per a transformar-los en llibre, qualsevol que siga el seu suport, amb la finalitat de publicar-los i difondre’ls o comunicar-los.

c) En el cas de persones jurídiques, estar legalment constituïdes i gaudir de capacitat jurídica i d’obrar en el territori de la Comunitat Valenciana, en el moment en què es va produir la DANA en data 29 d’octubre de 2024.

d) La concessió d’esta ajuda quedarà condicionada a l’obligació que les empreses beneficiàries seguisquen d’alta en el cens d’empresaris, professionals i retenidors el 30 de juny de 2025, i mantinguen la seua activitat econòmica a la Comunitat Valenciana. L’incompliment d’esta obligació podrà suposar la revocació total o parcial de l’ajuda prèvia tramitació del corresponent expedient administratiu.

2. No podran obtindre la condició d’empreses beneficiàries, aquelles en les quals concórreguen alguna de les circumstàncies de l’article 13.2, de la Llei 38/2003, de 17 de novembre, general de subvencions, excepte el que s’indica en l’apartat següent.

De conformitat amb el que es disposa en l’article 7 del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024, les entitats sol·licitants, siguen persones físiques o jurídiques, en el cas de les persones físiques d’acord amb la disposició transitòria 9a de la Llei 1/2015, d’hisenda pública, sector públic instrumental i de subvencions, de 6 de febrer, estan exceptuades del requisit de trobar-se al corrent en el compliment de les obligacions tributàries o davant de la Seguretat Social establides en els articles 13.2 i 34.5 de la Llei 38/2003, de 17 de novembre, general de subvencions. Igualment, no serà aplicable el que es disposa en estos articles a aquelles beneficiàries que tinguen la condició de deutores per resolució de procedència de reintegrament.

*Article 4. Acreditació dels requisits que hauran de complir els beneficiaris*

L'acreditació dels requisits haurà de realitzar-se mitjançant l'aportació de la documentació que es relaciona a continuació, fent constar que s'establixen subcategories de requisits per als distints de beneficiaris, totes elles hauran de ser emplenades pels beneficiaris per a obtindre l'ajuda. Quant al compliment dels requisits, sí que han d'aportar-se, autoritzar-se o declarar-se responsablement en el moment de presentació de la sol·licitud. No tenint caràcter exhaustiu els documents indicats

1. Els mitjans d’acreditació de pertinença de les empreses editorials a les zones afectades són:

– Aportació d’autorització perquè l’Administració puga consultar informació de l’Administració tributària (domicili fiscal i IAE). Així mateix, l’Administració podrà consultar l’alta en el Règim Especial de Treballadors Autònoms (RETA), excepte oposició per part de la persona interessada. En cas que no autoritze l’Administració o s’opose a la consulta, s’haurà d’aportar:

–  Certificat de domicili fiscal de desenrotllament de l’activitat en un municipi afectat.

– Acreditació de l’alta en el Règim Especial de Treballadors Autònoms (RETA), en què s’indique activitat cultural o documentació equivalent que acredite la seua condició i activitat econòmica en el sector cultural, o del règim de mutualitat que els siga aplicable.

– L’Administració podrà consultar el seu empadronament. En cas que s’opose a esta consulta, haurà d’aportar un certificat d’empadronament que demostre el seu domicili en un dels municipis afectats per la DANA.

– Declaració responsable en què es faça constar l’avaluació i quantia dels danys, acompanyada, si és possible, de factures, factures proforma o justificants dels gastos.

– Declaració en què s’indique si es disposa d’assegurança de danys i si és consorciable. En cas que dispose d’informes d’assegurances o tècnics, és recomanable aportar-los per a acreditar els danys.

2. Els mitjans d’acreditació del compliment dels llibres objecte de subvenció, de les característiques especificades en l’article 1.3.

– Declaració responsable amb el contingut següent:

– Lloc on estaven depositats els llibres el dia de les inundacions i l’altura a la qual es va arribar en els locals o domicilis on s’hagen produït els danys.

– Avaluació i quantia dels danys, acompanyada, si és possible, de factures, factures proforma o justificants dels gastos.

– Si es disposa d’assegurança de danys i si és consorciable. En cas que dispose d’informes d’assegurances o tècnics, és recomanable aportar-los per a acreditar els danys.

– Data de reimpressió. Es podrà aportar un contracte d’edició firmat per les parts o per qualsevol mitjà vàlid.

– Indicació del fet que no es dedica principalment a oferir servicis editorials als autors a canvi d’un preu, comunament conegudes com a editorials d’autoedició de llibres.

Declaració responsable dels autors o autors on reconeguen que no han finançat ni totalment ni parcialment l’esmentada obra; ni que s’han compromés a comprar cap quantitat d’exemplars, ni en el present ni en el futur, i que tampoc tenen cap compromís o obligació de venda de cap quantitat de llibres. En el cas de traduccions o contractes mitjançant agències literàries, seran els representants legals o agents dels autors els qui firmaran esta declaració.

*Article 5. Finançament i quantia de les ajudes*

1. L’import global màxim de les ajudes a concedir derivades del present decret ascendix a 1 milió d’euros que es consignaran en el pressupost de la Generalitat per a l’exercici 2025, condicionat a l’existència de crèdit adequat i suficient per a atendre els gastos en el pressupost de la Generalitat per a l’exercici 2025.

2. D’acord amb la previsió legal de l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, estes ajudes s’imputaran a la línia de subvenció que s’habilite en el pressupost de la Generalitat corresponent a l’exercici 2025.

*Article 6. Gastos subvencionables*

Es consideren subvencionables els gastos relacionats amb la reimpressió per a reposició dels llibres danyats i destruïts a conseqüència de la DANA.

Les beneficiàries hauran de detallar el nombre d'exemplars danyats, si això fora possible

Per a la concessió de les ajudes s’aplicarà el següent repartiment proporcional:

|  |  |  |
| --- | --- | --- |
| *Exemplars danyats* | | *Adjudicació €* |
| 101.001 o més |  | 150.000 |
| de 50.001 | a 100.000 | 100.000 |
| de 30.001 | a 50.000 | 75.000 |
| de 20.001 | a 30.000 | 60.000 |
| de 10.001 | a 20.000 | 35.000 |
| de 5.001 | a 10.000 | 25.000 |
| de 3.001 | a 5.000 | 15.000 |
| de 2.001 | a 3.000 | 12.000 |
| de 1.001 | a 2.000 | 7.000 |
| Fins a 1.000 |  | 4.000 |

*Article 7. Termini i forma de presentació de sol·licituds*

1. Els sol·licitants podran demanar la subvenció que es preveu en el present decret, en un termini de 20 dies hàbils des de l’endemà de publicar-se, que no té naturalesa de disposició de caràcter general. Es presentarà una única sol·licitud per persona o empresa.

2. La sol·licitud, amb caràcter general, s’haurà de presentar de manera telemàtica, a través de la seu electrònica de la Generalitat ([http://sede.gva.es](https://sede.gva.es/va/)), accedint a la guia PROP, Tràmits i servicis, en aplicació de l’apartat 3 de l’article 14 de la Llei 39/2015, d’1 d’octubre, del procediment administratiu comú de les administracions públiques.

Els sol·licitants que no es troben obligats a relacionar-se per mitjans electrònics amb les administracions públiques, de conformitat amb el que es disposa en l’apartat 1 de l’article 14 de la Llei 39/2015, d’1 d’octubre, de procediment administratiu comú de les administracions públiques, podran presentar-les d’acord amb el que es disposa en l’article 16.4 de l’esmentada llei.

3. En el cas que els sol·licitants opten per la presentació telemàtica, o siguen subjectes obligats a relacionar-se per mitjans electrònics amb les administracions públiques, hauran d’omplir, a través del tràmit telemàtic específic, segons l’article 14 de la Llei 39/2015, d’1 d’octubre, la sol·licitud i el seu corresponent formulari.

4. De conformitat amb el que es disposa en l’article 68, d’esmena, de la Llei 39/2015, d’1 d’octubre, del procediment administratiu comú de les administracions públiques, si la documentació s’ha omplit de manera incompleta, existixen dos o més sol·licituds de subvenció que versen sobre el mateix establiment o no s’han aportat els requisits i documents que s’assenyalen en este decret, es requerirà als interessats perquè, en un termini de deu dies hàbils, esmenen la falta o adjunten els documents preceptius, amb la indicació que, en cas de no fer-ho, es considerarà que desistixen, prèvia resolució d’arxivament de l’expedient, que haurà de ser dictada en els termes que preveu l’article 21 de la norma esmentada, i quedarà sense efecte la sol·licitud de la subvenció, i perdran, per tant, el dret a la percepció.

*Article 8. Procediment i òrgans competents*

1. La concessió de les ajudes s'efectuarà en règim de concessió directa per rigorós orde d'entrada de les sol·licituds en cada programa, una vegada comprovada la documentació presentada i examinat el compliment dels requisits indicats en el present Decret.

2. És competent per a la concessió de les ajudes el director general de Cultura.

3. Es podran realitzar resolucions parcials per cada centre directiu a mesura que es vagen presentant les sol·licituds. S’entendrà notificada la resolució mitjançant la publicació en el DOGV de la resolució de concessió.

4. Transcorregut el termini de 3 mesos des de la publicació en el DOGV del present decret, sense haver-se resolt i notificat, estes s’entendran desestimades. Contra esta desestimació presumpta, es podrà interposar un recurs potestatiu de reposició davant de l’òrgan concedent en el termini d’un mes, de conformitat amb el que es disposa en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques. O bé, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, de conformitat amb el que es disposa en els articles 10, 44 i 46 de l’esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

5. De conformitat amb el que es disposa en l’article 5 del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024, els actes, documents i expedients relacionats amb la concessió de la subvenció i el reconeixement de l’obligació relatius al procediment previst en el present decret seran objecte de control financer en substitució de la funció interventora.

*Article 9. Obligacions de les beneficiàries*

1. Els beneficiàris d’esta subvenció queden obligades a sotmetre’s a la normativa sobre supervisió, seguiment i control de subvencions, així com a facilitar tota la informació requerida per l’òrgan gestor de la subvenció. Igualment, quedaran, en tot cas, subjectes a les obligacions imposades per l’article 14 de Llei 38/2003, de 17 de novembre, general de subvencions.

2. Per a la concessió d'estes ajudes s'acreditarà la situació de resultar afectat per la DANA en els termes expressats en els articles 1 i 4 d'este decret, havent de justificar-se l'activitat realitzada en el termini establit en l'article 1.3 b), justificació que es realitzarà en els dos mesos següents al de la finalització del termini assenyalat per a efectuar la reimpressió, sense perjuí dels controls que pogueren establir-se per a verificar la seua existència. Este extrem es verificarà per l'òrgan gestor mitjançant l'aportació, pels beneficiaris, en este termini, de les factures o documents equivalents amb valor probatori admesos en el tràfic mercantil.

3. Les beneficiàries hauran de conservar les factures i justificants de gastos relacionats amb la reposició o reparació dels béns danyats durant un període d’almenys quatre anys, i aportar-los a l’òrgan gestor de la subvenció si els són requerits durant els processos de control i verificació posteriors.

*Article 10. Forma de pagament de la subvenció*

1. Amb base en el que s'establix en l'article 171.3.a) de la Llei 1/2015, de 6 de febrer, d'hisenda pública, sector públic instrumental i de subvencions, en estar incloses estes subvencions en la previsió establida en l'article 22.2.c de la Llei 38/2003, de 17 de novembre s'autoritza l'abonament d'estes mitjançant un acompte del 100% de la subvenció concedida.

2. El pagament de la subvenció s'efectuarà, per mitjà de transferència, al compte bancari que determine la beneficiària.

3. Per a rebre el pagament els beneficiaris, obligats a relacionar-se electrònicament amb les Administraciones Públiques , hauran d'haver realitzat, prèviament, el tràmit telemàtic denominat «Procediment per a tramitar les altes, modificacions i baixes de les domiciliacions bancàries (Domiciliació bancària). Tràmit automatitzat»,

[htpps:// sede.gva.es/va/inicio/procedimientos?id\_proc=22733](https://sede.gva.es/va/inicio/procedimientos?id_proc=22495), en el cas que no s'hagen presentat les dades de domiciliació bancària amb anterioritat davant la Generalitat Valenciana, o si amb posterioritat, eixes dades han experimentat qualsevol variació. En el cas de persones físiques no obligades a relacionar-se per mitjans electrònics amb les Administracions Públiques, es consignarà en la sol·licitud el número de compte bancària en la qual desitgen rebre el pagament

*Article 11. Pla de control de les subvencions*

Amb anterioritat al pagament, i d'acord amb l'article 9.2) es comprovaran els requisits i condicions establits per a l'obtenció de les ajudes per l'òrgan concedent. En esta fase, els beneficiaris podran ser requerits per a aportar factures, justificants de gastos o una altra documentació que acredite la correcta aplicació dels fons rebuts en el termini de dos mesos. Els beneficiaris hauran d'aportar la informació i documentació que els siga requerida.

*Article 12. Anul·lació i reintegrament de les subvencions*

1. En els casos que es comprove l’incompliment dels requisits de la subvenció, l’incompliment de la condició de manteniment de l’activitat a la Comunitat Valenciana, o els requisits previstos en l’article 37 de la Llei 38/2003, de 17 de novembre, general de subvencions, les beneficiàries hauran de reintegrar la totalitat de la quantitat percebuda més els corresponents interessos de demora. En estos casos s’incoarà l’oportú expedient que, amb audiència prèvia de la persona interessada, serà resolt per la persona titular de l’òrgan competent per a atorgar la subvenció.

2. Les ajudes que s’arrepleguen en este decret són compatibles amb qualssevol altres ajudes o subvencions públiques que reben les empreses afectades, així com amb les indemnitzacions procedents d’altres entitats públiques o privades, fins al límit del valor del dany produït.

3. El falsejament o l’ocultació de dades i documents que afecten substancialment la concessió i lliurament de fons públics donarà lloc a l’exigència de responsabilitats tant en l’orde administratiu com en el jurisdiccional competent.

4. El centre directiu es reserva el dret a realitzar totes les inspeccions tècniques i administratives que es consideren necessàries a fi de confirmar el compliment dels requisits i obligacions que fonamenten la percepció d’esta ajuda.

*Article 13. Règim jurídic aplicable*

Estes subvencions es regiran pel que es disposa en este decret, i també per les disposicions de caràcter bàsic de la Llei 38/2003, de 17 de novembre, general de subvencions, i del reglament de l’esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència; així com pel que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per les restants normes de dret administratiu que siguen aplicables.

*Article 14. Publicitat*

Estes ajudes seran objecte de publicitat en la Base de dades nacional de subvencions, de conformitat amb el que s’establix en l’article 18 de la Llei 38/2003, de 17 de novembre, general de subvencions, i en la pàgina web de la Conselleria d’Educació, Cultura, Universitats i Ocupació. La resolució de concessió es publicarà en el DOGV.

*Article 15. Compatibilitat amb la normativa europea sobre ajudes públiques*

1. Les ajudes regulades en este decret són compatibles amb el mercat interior, de conformitat amb el que es disposa en l’article 107.1 del Tractat de Funcionament de la Unió Europea, atés que, d’una banda, estes ajudes no tenen el caràcter d’ajuda selectiva per no anar dirigides a entitats o sectors concrets, sinó a un conjunt genèric de destinataris en els quals es dona la concurrència d’una determinada situació; en este cas, haver resultat afectades per una catàstrofe natural. D’altra banda, el reduït import de l’ajuda i l’estat de desavantatge competitiu de les empreses beneficiàries per les pèrdues patides fan que, en cap cas, estes ajudes puguen falsejar la competència entre estats membres. Finalment, l’article 107.2.b del tractat declara compatibles amb el mercat interior «les ajudes destinades a reparar els perjuís causats per desastres naturals o per altres esdeveniments de caràcter excepcional».

2. En conseqüència, es tracta d’ajudes no subjectes a l’article 107.1 del Tractat de funcionament de la Unió Europea, per la qual cosa, d’acord amb el que establix l’article 3.4 del Decret 128/2017, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà del present decret no requerixen ser notificades o comunicades a la Comissió Europea, sense perjuí de l’obligatorietat, si és el cas, de la remissió a la direcció general competent en matèria de coordinació i control de les ajudes públiques concedides per la Generalitat, en el marc de la política de la competència de la Unió Europea.

Estes ajudes malgrat ser compatibles amb unes altres que pogueren obtindre's pel mateix concepte no podran superar individual o en concurrència amb qualssevol altres l'import global de danys patits pel temporal este extrem es comprovarà per l'òrgan concedent. A este efecte en la sol·licitud hauran de consignar-se totes les ajudes obtingudes pels beneficiaris, quant a la concurrència de la situació, amb la fi la comprovació citada.

*Article 16. Tractament de dades de caràcter personal*

1. La participació en les presents ajudes comporta el tractament de dades de caràcter personal de les persones sol·licitants per part de la Conselleria d’Educació, Cultura, Universitats i Ocupació, que serà la responsable del tractament. Les dades personals recollides procediran de les sol·licituds presentades per les persones sol·licitants o els seus representants. Les dades que es proporcionen seran tractats amb l’exclusiva finalitat de gestionar la sol·licitud presentada.

2. Més informació sobre protecció de dades:[https://sede.gva.es/va/proc19970](https://sede.gva.es/va/inicio/procedimientos?id_proc=19060)

*Article 17. Consulta i verificació de dades per part de l’Administració*

1. De conformitat amb la disposició addicional primera del Decret llei 11/2024, de 12 de novembre, del Consell, l'òrgan gestor de les ajudes podrà comprovar, a l'efecte d'agilitzar la tramitació de les ajudes i evitar el frau en el pagament, dades d'identificació, cadastre, residència, informació que permeta comprovar que : locals, vivendes i instal·lacions han sigut greument afectades, així com la titularitat dels comptes bancaris declarats per les persones interessades, sense perjuí del dret d'oposició, en els termes establits en la informació de protecció de dades que obra en el formulari de petició de l'ajuda.

2. Així mateix, d’acord amb la disposició addicional octava de la Llei orgànica 3/2018, de 5 de desembre, i en l’article 4 de la Llei 40/2015, d’1 d’octubre, de règim jurídic del sector públic, l’Administració podrà efectuar, en l’exercici de les seues competències, les verificacions necessàries per a comprovar l’exactitud de les dades aportades o declarades per les persones interessades.

DISPOSICIONS FINALS

*Primera. Habilitació per al desplegament del decret*

La persona titular de la Direcció General de Cultura podrà:

a) Desplegar el que es disposa en el present decret.

b) Mitjançant la resolució, ampliar el termini de presentació de sol·licituds indicat en l’apartat 1 de l’article 7.

*Segona. Efectes*

Este decret produirà efectes a partir de l’endemà de publicar-se en el *Diari Oficial de la Generalitat Valenciana*.

Contra este decret de caràcter singular, que posa fi a la via administrativa, es podrà interposar, potestativament, un recurs de reposició davant de l’òrgan que ha dictat l’acte en el termini d’un mes des de la publicació del present decret en el *Diari Oficial de la Generalitat Valenciana*, d’acord amb el que es disposa en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé es podrà interposar un recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana en el termini de dos mesos comptats a partir de l’endemà de ser publicat en el *Diari Oficial de la Generalitat Valenciana*. Tot això, de conformitat amb el que es disposa en els articles 10, 44 i 46 de l’esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

  

València, 23 de desembre de 2024

CARLOS MAZÓN GUIXOT

El president de la Generalitat

JOSÉ ANTONIO ROVIRA JOVER

El conseller de Educació, Cultura, Universitats i Ocupació


Còpia Permalink ELI